
Abstrak 

Falsafah ilmu dalam Islam bukan suatu perkara teoretikal dan konseptual 
semata-mata yang tidak boleh diaplikasikan secara praktikal untuk 
faedah kesejahteraan manusia. Walau bagaimanapun, bentuk 
pengaplikasian falsafah ilmu dalam kehidupan mungkin kelihatan kabur 
bagi sesetengah orang. Berlatarbelakangkan cabaran ini, makalah ini 
membentangkan asas falsafah ilmu, khususnya aspek takrifnya, seperti 
yang dapat dinukilkan daripada tokoh ulama Melayu masyhur iaitu 
Dawud bin Wan ‘Abd Allah al-Fatan! dan Zayn al-‘AbidIn bin 
Muhammad al-FatanI. Seterusnya, perbincangan merumuskan perkara- 
perkara asas yang menjadi tunjang konsep ilmu menurut Islam agar 
seterusnya dapat diaplikasikan dalam konteks kehidupan. Pengaplikasian 
yang dilakukan mengambil contoh pemilikan harta dan hubungan sesama 
manusia agar dapat dilihat dengan jelas dan terang bentuk kegunaan 
falsafah ilmu dalam hidup ini. Berdasarkan perbincangan ini, dapat 
ditonjolkan kepentingan falsafah ilmu kepada kesejahteraan manusia. 
Penonjolan ini bermanfaat agar falsafah ilmu tidak diabaikan begitu 
sahaja, yang boleh mengakibatkan kerosakan dalam hidup di dunia dan 
Akhirat. 

Kata kunci: falsafah ilmu Islam, epistemologi Islam, takrif ilmu, 
aplikasi falsafah, falsafah praktis, teks Jawi 

Islamic Philosophy of Knowledge in Practical Application 
Abstract 

Philosophy of knowledge as Islam perceives it is not only a theoretical 
and conceptual matter without any applicable and practical benefit for 
human well-being. However, the application of philosophy in real life 
may be unclear for some. Against this background, this article exposes 
the fundamental of philosophy of knowledge, particularly the aspect of 
definition, with special reference to such well-known Malay scholars as 
Dawud bin Wdn ‘Abd Alldh aI-Fatdm and Zayn al-‘Abidm bin 

Muhammad al-Fatam. From their exposition, this discussion summarises 
the basic principles of knowledge according to Islam, so as these 
understanding could be applied practically within real Iife context. The 
application then is made in the case of possessing properties and 
everyday interaction so that it could be seen clearly. Finally, this article 
highlights the significance of philosophy of knowledge for human, 
otherwise its negligence could result in worldly and etemal loss. 

Keywords: Islamic philosophy of knowledge, Islamic epistemology, 
definition of knowledge, application of philosophy, practicing 
philosophy, Malay-Jawi text 

Pendahuluan 

Dalam tradisi pemikiran Islam, falsafah merupakan suatu disiplin 
penting dan bermanfaat yang telah menyumbang kepada 
kompleksiti dan kedinamikan peradaban Islam sepanjang zaman. 
Namun, falsafah sentiasa berhadapan dengan cabaran pemikiran 
simplistik yang menolak atau sekurang-kurangnya menafikan 
kegunaannya. Antaranya, falsafah dianggap sebagai suatu disiplin 
yang membincangkan perkara-perkara teoretikal dan konseptual 
yang abstrak dan terawang-awang semata-mata. Lebih buruk lagi, 
bidang ilmu ini diandaikan tidak mempunyai aspek kegunaan 
langsung. 

Salah faham ini boleh membawa kepada kerugian bagi 
ummah dalam usaha membina peradaban yang lebih kompleks dan 
dinamik, khususnya dalam konteks menangani cabaran pemikiran 
modenisme dan pasca-modenisme. Hal ini disebabkan falsafah 
Islam terbina daripada kefahaman yang menyeluruh terhadap 
konsep ilmu, malah perbahasan yang lengkap terhadap konsep dan 
hakikat ilmu merupakan sebahagian daripada disiplin 
perbincangan falsafah. 

Malah, dalam tradisi pengajian Islam, khususnya dalam 
pengajian akidah, pengukuhan asas ilmu dan ilmiah untuk akal 
insan telah mengambil manfaat daripada perbincangan falsafah 
ilmu atau epistemologi seperti yang difahami oleh para ulama dan 
ahli falsafah Muslim. Menyedari sejarah, khazanah dan tradisi 
intelektual ini, perlu seterusnya dilengkapkan lagi dengan 
kefahaman sudut aplikasi praktikal bagi falsafah ilmu Islam. 

Falsafah Ilmu menurut Islam 

Falsafah ilmu atau epistemologi merupakan suatu bidang 
perbahasan yang membincangkan perihal ilmu. Antara aspek ilmu 
yang dibincangkan dalam disiplin falsafah ilmu adalah takrif ilmu, 
sumber, pembahagian, hierarki, tabiat dan kegunaannya . 3 Semua 
perbincangan ini bertujuan untuk mendalami dan memperincikan 
hakikat ilmu, agar diketahui apakah sebenarnya ilmu. Dengan kata 
lain, falsafah ilmu adalah suatu bidang ilmu mengenai ilmu. 

Hal ini sesuai dengan konsep falsafah itu sendiri yang dalam 
tradisi pengajian Islam biasanya ditakrifkan falsafah sebagai 
mengetahui sesuatu pada hakikatnya, atau mengetahui sesuatu 
sebagaimana ianya . 4 Dalam konteks falsafah ilmu, sesuatu yang 
hendak diketahui itu ialah ilmu itu sendiri. Oleh itu, berdasarkan 
pengertian ini, falsafah ilmu boleh ditaki‘ifkan sebagai suatu 
pengetahuan mengenai ilmu sebagaimana hakikat ilmu itu sendiri. 
Maka, ia adalah ilmu mengenai ilmu. 

Dalam pada itu, perlu disedari bahawa falsafah merupakan 
hasil tradisi pemikiran manusia yang telah sedia ada sebelum 
Rasulullah lagi. Maka tidak dapat dinafikan bahawa ilmu falsafah 
adalah ilmu yang datang daripada luar, secara khususnya daripada 
peradaban Greek kuno. Pada masa kini pula, bidang falsafah telah 
dikembangkan, bukan sahaja oleh ahli falsafah Muslim, malah 
oleh ahli falsafah lain, sama ada yang Barat atau Timur. 
Akibatnya, pemikiran falsafah itu ada yang Islamik, dan ada yang 
tidak Islam. 

Berdasarkan kesedaran ini, makalah ini akan melihat kepada 
pendirian falsafah Islam sahaja dalam meneliti hakikat ilmu. 
Maksudnya, makalah ini bukan suatu perbincangan perbandingan 
mengenai falsafah ilmu antara pelbagai aliran falsafah yang ada. 
Dalam kerangka khusus sebegini, elok ditonjolkan bahawa 
perbincangan mengenai ilmu dalam Islam tidak semuanya bersifat 
falsafah dan kefalsafahan. Sebaliknya, banyak pengajaran Islam 
mengenai ilmu dan perihal keilmuan adalah berdasarkan nas 


3 Osman Bakar, “Beberapa Aspek Falsafah Ilmu: Konsep, Definisi, Pengelasan 
dan Penggunaan,” Kesturi: Jurnal Akademi Sains Islam Malaysia 5, no. 2 
(Disember 1995), hh. 7-25, 16. 

4 Abu Yusul' Ya‘qub bin Ishaq al-Sabbah al-Kindl, FT al-Falsafah al-Uld, dalam 
ed. Muhammad ‘Abd al-Hadl Abu RTdah, Rasa’il al-Kindl al-Falsafiyyah (al- 
Qahirah: Dar al-Fikr al-‘ArabT, 1950), 97; Muhammad ‘AqTl bin ‘AlT al- 
MahdilT, Madkhal ila al-Falsafah (al-Qahirah: Dar al-HadTth, 1993), 85. 

wahyu yang jelas, sama ada daripada kenyataan al-Qur’an atau al- 
Hadith. 

Contohnya, wahyu Islam mengajar dengan terperinci hakikat 
kemuliaan ilmu dan orang yang berilmu iaitu ulama . 5 Demikian 
juga, Islam juga mengajar mengenai kedudukan ilmu berbanding 
perkara-perkara lain seperti harta kekayaan, pangkat kedudukan, 
malah berbanding amal ibadat . 6 Sama halnya, Islam mengajar 
mengenai tanggungjawab manusia terhadap ilmu, seperti 
kewajipan mempelajari beberapa bidang ilmu yang dikategorikan 
sebagai ilmu fardu ‘ain dan ilmu fardu kifayah. 

Berbeza daripada tema-tema khusus tersebut, disiplin falsafah 
ilmu membincangkan perkara-perkara yang tidak mempunyai 
panduan langsung dan jelas daripada wahyu. Dalam pada itu, 
pendekatan yang diambil adalah pendekatan kefalsafahan dengan 
meneliti perkaitan aspek-aspek yang dibincangkan dengan aspek- 
aspek lain yang telah diberikan panduan langsung dan jelas 
melalui wahyu. Perbincangan kefalsafahan ini juga mengambil 
pengajaran daripada hasil pemikiran tokoh-tokoh falsafah silam 
dan semasa, sama ada yang Muslim atau tidak. 

Pengiktirafan sumber luar daripada Islam dalam 
perbincangan falsafah ilmu menurut Islam, bukan suatu pengakuan 
bahawa ajaran wahyu Islam masih belum lengkap, lalu terpaksa 
ditampung dengan pemikiran falsafah asing. Sebaliknya, 
mengambil pengajaran daripada falsafah asing adalah suatu 
petanda keanjalan paradigma Islam untuk mengiktiraf hasil 
sumbangan akliah manusia yang bernilai untuk kesejahteraan 
manusia sendiri. Dalam hal ini, Abu ‘Isa Muhammad bin ‘Isa al- 
Tirmidhl ada merekodkan sebuah Hadith gharib yang menyatakan. 


5 Al-Qur’an, al-Mujadalah (58): 11. Terjemahan: “... Allah mengangkat darjat 
orang yang beriman dan orang yang dikurniakan ilrnu dengan beberapa 
darjat...” 

6 Abti Hamid Muhammad bin Muhammad al-GhazalT, Ihya’ ‘Ulum al-DIn (al- 
Qahirah: Dar al-Sha‘b, t.t.), 8. 

Terjemahan: Kalimah hikmah adalah barang kehilangan 
orang Mukmin, apabila dia menemuinya maka dia berhak 
terhadapnya. 

Sebelum diteruskan perbincangan, perlu diakui bahawa tahap 
kesahihan Hadith ini dipertikaikan oleh kalangan ulama, sehingga 
ada yang menganggapnya sebagai da ‘If jidd atau terlalu daif. 
Begitu pun, jika diteliti dari sudut pengajaran maknanya, 
mengambil pengajaran yang baik boleh sahaja diterima daripada 
sesiapa sahaja. Dalam konteks ini, ketika menghuraikan 
pengajaran daripada Hadith ini, Muhammad ‘Abd al-Rahman bin 
‘Abd al-Rahlm al-MubarakfurT menukilkan bahawa “kalimah 
hikmah” juga bererti sesuatu yang maknanya bernas dan dalam 
berdasarkan penilaian naqliah dan akliah serta bebas daripada 
keraguan dan kcsalahan. x Di sini, dapat diambil pengajaran 
bahawa Islam boleh menerima pemikiran akliah yang bernas dan 
dalam, yang boleh disandarkan kepada pemikiran falsafah 
termasuk falsafah ilmu. 

Oleh itu, perbincangan falsafah ilmu menurut Islam tidak 
semestinya memerlukan petikan daripada nas al-Qur’an atau al- 
Hadith untuk menjadikannya sesuatu yang Islamik. Berdasarkan 
keinsafan ini, disedari bahawa perbincangan mengenai takrif ilmu 
secara khususnya, tidak perlu merujuk kepada mana-mana nas 
yang mendefinisikan ilmu. Demikianlah yang dapat dilihat dalam 
perbincangan mengenai takrif ilmu yang telah dibuat oleh para 
ulama. 

Walau bagaimanapun, dalam pembentangan makalah ini 
seterusnya, rujukan kepada ulama akan dibuat untuk menunjukkan 
bahawa disiplin falsafah ilmu bukan sesuatu yang asing dalam 
tradisi kesarjanaan Islam. Malah perbincangan mengenai takrif 
ilmu telah dibuat oleh para ulama dalam rangka membahaskan 
asas-asas utama akidah Islam. Ini menunjukkan bahawa falsafah 


7 Abu Tsa Muhammad bin Tsa al-Tirmidhl, Jdmi ' cil-Tirmidhi , dalam ed. Salih 
bin ‘Abd al-‘AzTz A1 al-Shaykh, Mawsu'ah al-Hadith al-Sharif: al-Kutub al- 
Sittah (al-Riyad: Dar al-Salam, 2000), 1923, Hadith nombor 2687, al-mu‘jam 
19, Bab ff Fadl al-Fiqh ‘ala al-‘Ibadah, Kitab al-Tlm. 
s Muhammad ‘Abd al-Rahman bin ‘Abd al-Rahlm al-MubarakfurI, Tuhfah al- 
Ahwadhi bi-Sharh Jdmi ‘ al-Tirmidhi, ed. ‘Abd al-Rahman Muhammad 
‘Uthman (Bayrut: Dar al-Fikr, 1979), 7:459. 

ilmu dalam Islam merupakan sebahagian daripada bidang besar 
Usuluddin. 

Takrif Ilmu menurut Ulama Melayu 

Ketika membentangkan dasar akidah Islam, Dawud bin Wan ‘Abd 
Allah al-FatanI (1183H - 1265H), yang boleh dikatakan sebagai 
ulama Melayu paling masyhur, secara panjang lebar menyatakan, 
Bermula hakikat maki‘ifat itu iaitu al-jazm al-muwafiq li 7- 
haqq ‘an dalil , jazam yang muafakat bagi hak dengan dalil. 
Maka keluar dengan jazam itu “syak” dan “zan” dan 
“waham”. Maka makna syak itu taraddud antara dua 
pekerjaan bersamaan keduanya, tiada lebih salah suatu 
daripada taulannya. Dan zan itu berat sebelah adanya, ringan 
akan tiada. Dan waham itu berat sebelah tiada, ringan sebelah 
adanya. Maka bahawasanya ketika itu tiada dinamakan 

makrifat dan tiada memadai pada barang yang dituntut 
daripada mukalaf bahawa ia iktikad pada hak Allah Taala dan 
pada hak segala rasul ‘alayhim al-salat wa al-salam. Dan 
keluar pula dengan al-muwafiq li ’l-haqq jazam yang tiada 
muafakat bagi hak, maka bahawasanya tiada dinamakan dia 
makrifat, tetapi dinamakan jahil murakab; seperti jazam 
Nasara dengan tiga Tuhan, yakni berkata mereka itu 

bahawasanya Allah yang menigakan yang tiga, salah satu 
daripadanya dinamakan Bapa dan satunya Anak iaitu ‘Isa dan 
satunya Ibu iaitu Maryam; dan jazam Majusi dua Tuhan, 
satunya asing ia dengan mengerjakan kebajikan, maka 

namanya yazdan wa al-nur, dan iaitu Allah dan kerana itulah 
berkekalan mereka itu menyalakan api, dan yang satunya pula 
asing ia dengan berbuat kejahatan, dan dinamakannya 
ahraman al-zulmah, dan iaitu syaitan, dan tiada mengetahui 
mereka itu akan nabi dan tiada baginya kitab yang 

diturunkan. Qdtalahum Allah anna yufakun, telah 
membunuh akan mereka itu oleh Taala, betapa ia menuduh 
mengada yang tiada, surah al-Munafiqun, ayat 4. Dan keluar 
pula dengan ‘an dalTl, jazam yang muafakat tiada dengan 
dalil, maka dinamakan dia taklid dan tiada dinamakan 
makrifat. Dan erti taklid itu bahawa mengikut ia akan orang 
pada perkataannya atau pada iktikadnya, tiada ia mengetahui 
dengan dalilnya. Maka adalah taklid itu tiada harus pada ilmu 

Usuluddin lagi haram, dan pada ilmu Fiqah itu fardu ain, 
seperti kita taklid bagi salah satu daripada imam yang empat, 
maka tiada harus ijtihad pada masal ah fiqhiyyah . 9 

Sementara itu, Zayn al-‘AbidIn bin Muhammad al-FatanI 
(1830-an - 1910-an), atau dikenali juga dengan panggilan Tuan 
Minal, seorang lagi ulama Melayu termasyhur, menyatakan, 
Bermula makna pengetahuan itu iaitu mendapat akan sesuatu 
berbetulan dengan hakikatnya. Bermula kaul yang sebenar 
bahawasa ilmu dan makrifat itu bersamaan keduanya, 
melainkan bahawasanya diitlakkan atas Allah Taala itu 
“alim”, tiada harus diitlakkan atasNya “arif kerana bahawa 
makrifat itu menyeru ia akan mendahulukan jahil bersalahan 
ilmu. Dan keluar dengan kata pengetahuan itu empat perkara. 
Pertama, jahil iaitu terbahagi ia atas dua bahagi; pertama, 
jahil basit namanya iaitu tiada mengetahui sekali-kali, seperti 
dikata orang baginya, “Apa kata engkau alam ini qadimkah 
atau baharu?” Maka jawab ia, “Tiada aku ketahui sekali- 
kali,”; kedua, jahil murakab namanya iaitu mendapat atas 
bersalahan sifatnya pada waqi‘ dan dinamakan dia dengan 
demikian itu kerana bersusunannya daripada dua jahil; 
pertama, jahil empunyanya dengan barang yang pada waqi‘\ 
kedua, jahilnya dengan bahawasanya dirinya jahil kerana 
sangkanya bahawasanya ia yang mengetahui seperti iktikad 
falasifah bahawasa alam ini qadim. Dan yang kedua daripada 
perkara yang terkeluar daripada pengetahuan itu “syak”, iaitu 
mendapatkan tiap-tiap daripada dua ternafi itu atas 
bersamaan. Dan yang ketiga “zan”, iaitu berat pada hatinya 
itu mengetahui dan ringan pada hatinya tiada mengetahui. 
Dan yang keempat “waham”, iaitu ringan pada hatinya pada 
mengetahui dan berat pada hatinya pada tiada mengetahui. 
Maka orang yang bersifat dengan salah suatu daripada empat 
perkara ini tiada bagi mereka itu iman. Ertinya jikalau adalah 
ia iktikad akan Allah dan akan RasulNya dengan jahil atau 
dengan syak atau dengan zan atau dengan waham. Maka 
orang itu kafir. Adapun orang taklid, yakni iktikad kepada 
Allah dan Rasul itu semata-mata ikut perkataan orang jua, 


9 Daud bin Abdullah al-Fathani, al-Durru al-Thamin: Permata yang Indah, 
dirumikan oleh Noraine Abu dan Mashadi Masyuti (Batu Caves: Al-Hidayah, 
2011), 30-31. 

maka ikut itu tiada dalil padanya, padahal jazam ia akan 
taklidnya itu, maka bersalahan ulama pada sah imannya. 
Maka kata setengah, kafir ia, iaitu daif. Dan kata setengah, 
mukmin, iaitu yang muktamad . 10 

Seterusnya, di suatu tempat lain, Zayn al-‘AbidIn al-FatanT 
menjelaskan lagi secara terperinci dengan menyatakan, 

Maki‘ifat dan ilmu itu bersamaan keduanya, ertinya satu 
makna keduanya. Dan iaitu jazam yang muafakat bagi yang 
sebenar daripada dalil. Maka makna jazam itu pegangan yang 
yakin, maka keluar dengan jazam itu tiga perkara. 
Pertamanya, “syak” iaitu mendapat tiap-tiap daripada dua 
taraf itu atas bersamaan. Dan kedua, “zan” dan iaitu 
mendapat akan taraf yang rajih, yakni berat hatinya pada 
mengetahui dan ringan hatinya pada tiada mengetahui. Dan 
ketiga, “waham” iaitu ringan hatinya pada mengetahui dan 
berat hatinya pada tiada mengetahui. Dan keluar dengan kata 
“muafakat bagi yang sebenar” itu jazam yang tiada muafakat 
bagi yang sebenar. Maka bahawasanya tiada dinamakan dia 
makrifat dan hanyasanya dinamakan dia jahil murakab; 
seperti jazam Nasara dengan menigakan Tuhan, yakni berkata 
mereka itu bahawasa Allah itu salah seorang daripada tiga 
Tuhan dan iaitu Bapa, dan dua lagi Anak dan iaitu ‘Isa, dan 
Ibu dan iaitu Maryam; dan seperti jazam Majusi dengan 
bahawa Tuhan itu dua, satu nur, kedua zulmah, maka nur itu 
Tuhan yang berbuat kebajikan, dan zulmah itu Tuhan yang 
berbuat kejahatan. Dan keluar dengan kata “daripada dalil” 
itu jazam yang muafakat bagi yang sebenar tetapi tiada 
daripada dalil. Maka bahawasanya dinamakan dia taklid dan 
tiada dinamakan makrifat dan tiada dinamakan ilmu. Dan 
orang yang bersifat dengan salah suatu daripada yang empat 
dahulu itu pada suatu daripada ‘aqa ’id yang lagi akan datang, 
maka iaitu kafir dengan ittifak. Dan murad dengan empat 
yang dahulu itu iaitu syak dan zan dan waham dan jahil, 
seperti barang yang telah lalu sebutnya. Dan adapun orang 
yang bersifat dengan yang akhir itu dan iaitu taklid, maka 
ikhtilaf ulama. [...] Dan bermula kaul yang rajih 
bahawasanya Mukmin yang derhaka jikalau ada ia kuasa atas 


10 Zainul Abidin bin Muhammad al-Fathani, Aqidatun Najin, dirumikan oleh 
Noraine Abu (Batu Caves: Al-Hidayah Publications, 2011), 13-14. 

dalil seperti yang cerdik; dan Mukmin yang tiada derhaka 
jikalau tiada ada ia kuasa atasnya seperti orang yang bodoh. 
[...] Dan hasilnya yang dinamakan makrifat itu tiga qa’id', 
yang pertama jazam; kedua muafakat dengan yang sebenar; 
dan ketiga dengan dalil. Tetapi telah lalu sebutnya bahawasa 
dalil yang dituntut atas mukalaf itu dalil jumlT jua dan iaitu 
lemah ia daripada menetapkan dalil dan lemah ia daripada 
menghuraikan syubhah. Dan sekurang-kurang dalil jumlT itu 
apabila ditanya orang baginya, “Apa dalil tanda ada Allah 
Taala?” Maka jawab ia, “Makhluk ini .” 11 

Nukilan panjang lebar daripada kitab jawi atau kitab kuning 
di atas, bertujuan untuk menonjolkan bahawa perbahasan 
mengenai falsafah ilmu ada dimuatkan dalam tradisi pengajian 
akidah Islam di Alam Melayu. Dengan itu, dapat disedari bahawa 
perbincangan mengenai falsafah ilmu berada di kedudukan yang 
paling tinggi dalam bidang-bidang keagamaan Islam, jika dapat 
diterima bidang akidah, syariah dan akhlak sebagai tiga tiang seri 
agama. Tanpa pengetahuan mengenai hakikat ilmu seperti 
dibentangkan di atas, maka tidak dapat ditashihkan kesejahteraan 
pengetahuan kaum Muslimin mengenai akidah, syariah, akhlak 
dan seluruh agama mereka. 

Tiga Rumusan Takrif Ilmu 

Berdasarkan kutipan di atas yang dengan jelas dan terang 
menghuraikan beberapa aspek perihal ilmu menurut Islam, dapat 
dikemukakan suatu rumusan menyeluruh mengenai ciri ilmu 
dalam Islam. Dalam konteks makalah ini, tiga rumusan utama 
dipilih untuk dianalisis dengan lebih mendalam, iaitu merujuk 
kepada tiga elemen atau komponen asas yang membina konsep 
ilmu menurut Islam, yang dikeluarkan bersumberkan definisi ilmu 
yang diberikan oleh ulama. Tiga perkara tersebut ialah yakin, tepat 
dan hujah. 

Tiga unsur ini dapat diperhatikan secara langsung dalam 
definisi-definisi ilmu yang dikemukakan. Jika diteliti kembali, 
definisi ilmu menurut Dawud al-FatanT ialah “jazam yang 
muafakat bagi hak dengan dalil ,” 12 manakala menurut Zayn al- 
‘Abidln al-FatanI pula, ilmu ialah “mendapat akan sesuatu 


11 Zainul Abidin al-Fathani, Acjidatun Najin, 33-35. 

12 Daud al-Fathani, al-Durru al-Thamin, 30. 

berbetulan dengan hakikatnya ,” 13 dan juga “jazam yang muafakat 
bagi yang sebenar daripada dalil .” 14 Berdasarkan tiga definisi ini, 
unsur yakin dapat diambil daripada istilah “jazam” yang ada 
dalam definisi berkenaan. Manakala unsur tepat pula merujuk 
kepada ungkapan “muafakat bagi hak,” “berbetulan dengan 
hakikat,” dan “muafakat bagi yang sebenar.” Seterusnya, unsur 
bukti adalah daripada istilah “dalil.” 

Secara perbandingan dengan lebih mendalam, boleh juga 
dilihat beberapa definisi ilmu seperti yang dikumpulkan oleh Abu 
al-Hasan ‘Ali bin Muhammad al-Jurjani. Antaranya, ilmu 
didefinisikan sebagai: 

(Jj Jj^j (4 (J j.^Sjl ljy£> 4>- (3 

Terjemahan: i) iktikad yang jazam yang bertepatan dengan 

realiti; ii) kognisi terhadap sesuatu sebagaimana ianya; 

iii) terhasil gambaran mengenai sesuatu dalam akal; dan 

iv) diri sampai kepada makna sesuatu. 

Dalam senarai definisi di atas, elemen yakin dapat 
diperhatikan dengan jelas dalam definisi pertama, manakala 
elemen tepat dapat dilihat dalam definisi yang lain. Daripada 
definisi ketiga dan keempat ini juga, Syed Muhammad Naquib al- 
Attas memberikan definisi ilmu menurutnya yang diungkapkan 
semula sebagai ketibaan makna sesuatu pada diri dan berhasilnya 


13 Zainul Abidin al-Fathani, Acjidatun Najin, 13. 

14 Zainul Abidin al-Fathani, Acjidatun Najin, 33. 

15 Abu al-Hasan ‘Ali bin Muhaintnad al-Jurjani, al-Ta‘rTfat (Bayrut: Dar al- 
Kutub al-‘Ilmiyyah, 2000), 157, entri al- 'ilm. Bandingkan juga dengan definisi 
oleh Abu Hamid Muhammad bin Muhammad al-GhazalT dan Fakltr al-DIn 
Muhammad bin ‘Umar al-Razi dalam Abit Hatnid Muhammad bin Muhammad 
al-GhazalT, al-Risdlah al-Ladunniyyah, dalam Majmii ‘ah Rasd’il al-Imdm al- 
Ghazali (Bayritt: Dar al-Kutub al-‘Ilmiyyah, t.t.), hh. 3:57-74, 3:58; dan Fakhr 
al-DTn Muhammad bin ‘Umar al-Razi, al-Kdshif ‘an Usiil al-Dald’il wa Fusil 
al-Tlal (Bayrut: Dar al-JIl, 1992), 20. Lihat juga koleksi defmisi ilmu dalam 
khazanah ilmiah Islam dalam Franz Rosenthal, Knowledge Triumphant: the 
Concept of Knowledge in Medievel Islam (Leiden: Brill, 2006), 52-69; Franz 
Rosenthal, Keagungan Ihnu, terj. Syed Muhammad Dawilah Syed Abdullah 
(Kuala Lumpur: Dewan Bahasa Dan Pustaka, 1997), 56-68; dan ringkasannya 
dalam Osman, “Beberapa Aspek Falsafah Ilmu,” 10-14. 

diri menyerapinya . 16 Penekanan kepada ketibaan atau keberhasilan 
atau kesampaian gambaran dan makna sesuatu dalam diri boleh 
difahami sebagai memenuhi elemen ketepatan tasawur atau 
konsepsi mengenai sesuatu yang ada dalam diri orang yang 
mengetahui terhadap benda yang diketahuinya. 

Perbandingan yang ditunjukkan di sini, memberi pengajaran 
bahawa para ulama dan ahli falsafah Muslim, sama ada dari dunia 
Arab atau alam Melayu, mempunyai pemikiran yang bersepadu 
mengenai ilmu. Ini juga menunjukkan perbincangan mengenai 
falsafah dan hakikat ilmu memang ada dalam tradisi dan khazanah 
intelektual Islam. Maka, perbincangan kefalsafahan mengenai 
ilmu adalah sesuatu yang diterima dan penting kepada pengajian 
Islam itu sendiri. 

Perbincangan analitis dan komparatif terhadap definisi ilmu 
dalam Islam membawa kepada rumusan bahawa sekurang- 
kurangnya ilmu boleh ditakrifkan sebagai pengetahuan yang 
mencapai tahap yakin mengenai sesuatu sebagaimana hakikat 
sesuatu itu berdasarkan hujah. Selain itu, boleh dirumuskan 
bahawa sekurang-kurangnya ada tiga aspek asasi yang ditekankan 
dalam konsep ilmu menurut Islam. Dalam gambaran yang lebih 
mudah, rumusan ini boleh disusun dalam perbincangan seperti di 
bawah. 

i. Yakin, tanpanya sesuatu pengetahuan turun ke tahap zan, syak, 
waham atau jahil. Istilah yakin itu sendiri didefinisikan sebagai 
kepercayaan terhadap sesuatu bahawa ia adalah begini atau begitu, 
dan dalam masa yang sama kepercayaan tersebut menolak 
kemungkinan sesuatu itu boleh jadi selain daripada gambaran 
sebegini atau sebegitu, yang mana gambaran tersebut sebenarnya 
bertepatan dengan realiti hakikatnya . 17 


16 Syed Muhammad Naquib al-Attas, Risalali untuk Kaum Muslimin (Kuala 
Lumpur: Institut Antarabangsa Pemikiran Dan Tamadun Islam, 2001), 122. 
Lihat juga halaman 51-52. Lihat juga Syed Muhammad Naquib al-Attas, 
Prolegomena to the Metaphysics of Islam (Kuala Lumpur: International 
Institute of Islamic Thought and Civilization, 1995), 133; Syed Muhammad 
Naquib al-Attas, Islam and Secularism (Kuala Lumpur: Intemational Institute 
of Islamic Thought and Civilization, 1993), 161; dan Wan Mohd Nor Wan 
Daud, Masyarakat Islam Hadhari (Kuala Lumpur: Dewan Bahasa Dan 
Pustaka, 2006), 46-57. 

17 Al-Jurjani, al-Ta 'njat, 255, entri al-yaqm. 

Dalam perbincangan yang lebih mendalam, konsep keyakinan 
dalam Islam secara tradisinya telah dipecahkan oleh para ulama 
kepada tiga tahap yang berbeza. Tiga tahap tersebut, daripada 
yang paling rendah ialah; pertamanya, tahap pengetahuan secara 
yakin atau ‘ilm al-yaqm; keduanya, keyakinan mata atau ‘ayn al- 
yaqin\ dan ketiganya yang paling tinggi ialah keyakinan hakiki 
atau haqq al-yaqin. Ketiga-tiga tahap ini, biasanya dibezakan 
dengan suatu perumpamaan; bahawa pengetahuan secara yakin itu 
seperti maklumat mengenai kepanasan api yang diperolehi 
daripada pemberitahuan umum; seterusnya bahawa keyakinan 
mata itu seperti melihat sendiri kepanasan api apabila ia 
membakar sesuatu; dan seterusnya bahawa keyakinan hakiki itu 
seperti merasai sendiri kepanasan api apabila terkena api yang 
membakar kulit sendiri. 

Dalam aplikasi praktikal, kefahaman ini boleh membezakan 
pengetahuan Muslim secara umumnya dengan andaian puak 
skeptik yang ragu kepada ajaran Islam. Memang tidak semua 
Muslim kini mengetahui mengenai ajaran agamanya secara yakin 
yang hakiki, seperti pengetahuan Rasulullah S.A.W. yang antara 
lain mengalami sendiri pengalaman menerima wahyu. Namun, 
Muslim tahu dan yakin mengenai mesej wahyu tersebut 
bersumberkan perkhabaran yang sahih melalui para ulama yang 
menyampaikan ajaran Islam daripada Rasulullah S.A.W. 
Manakala andaian puak skeptik mengenai mesej Islam yang 
sempurna tidaklah bersumberkan keyakinan mereka kepada 
Rasulullah S.A.W. atau para ulama. 

Bertentangan dengan tahap pengetahuan secara yakin, ia 
boleh berubah dan menurun menjadi zan, syak, waham dan jahil. 

a. Zan, iaitu pengetahuan yang “berat sebelah adanya [jazam], 
ringan akan tiada [jazam],” 18 seperti menurut Dawud al-FatanT. 
Zan juga ialah “berat pada hatinya itu mengetahui dan ringan 
pada hatinya tiada mengetahui,” 19 atau “mendapat akan taraf 
yang rajih, yakni berat hatinya pada mengetahui dan ringan 
hatinya pada tiada mengetahui,” 20 seperti menurut Zayn al- 
‘Abidln al-FatanT. Secara perbandingan, zan juga didefmisikan 


lx Daud al-Fathani, al-Durru al-Thamin, 30. 

19 Zainul Abidin al-Fathani, Acjidatun Najin, 14. 

20 Zainul Abidin al-Fathani, Acjidatun Najin, 33. 

sebagai mempercayai sesuatu berdasarkan satu pandangan atau 
pendapat yang rajih, tetapi masih menyimpan dan tidak 
membuang pandangan atau pendapat yang kedua atau yang 
seterusnya . 21 

Dalam aplikasi kefahaman ini secara praktikal, 
pengetahuan secara zan atau zanm berlaku apabila hati 
seseorang yang ingin mengetahui tidak yakin sepenuhnya 
terhadap gambaran terhadap sesuatu yang sampai kepadanya. Di 
sini, perkara yang mungkin menjadi titik perbincangan adalah 
soal keyakinan hati, bukan semata-mata sampainya pengetahuan 
kepada seseorang. Dengan itu, dapat difahami definisi Dawud 
al-FatanT yang menggunakan istilah jazam atau keyakinan. 
Sementara dalam definisi Zayn al-‘AbidIn al-FatanI, frasa yang 
digunakan adalah “berat hati” atau “ringan hati”, yang juga 
menunjukkan kepada persoalan keyakinan. 

Dengan kata lain, zan adalah apabila hati lebih yakin atau 
berat, sama ada untuk membenarkan atau mendustakan, 
daripada keadaan hati yang lebih kepada tidak yakin atau 
ringan, sama ada untuk membenarkan atau mendustakan . 22 
Pertimbangan dan perimbangan hati ini; sama ada untuk lebih 
yakin dan berat menerima atau menolak, atau untuk lebih tidak 
yakin dan ringan hati menerima atau menolak; atau untuk 
menjadi berbolak-balik atau taraddud dalam menerima dan 
menolak; yang menjadikan status sesuatu pengetahuan itu sama 
ada berada pada tahap zan, syak atau waham. 

Selain itu, dalam suatu lagi konteks yang mungkin juga 
boleh diaplikasikan konsep zan ini secara praktikal, keadaan 
pengetahuan secara zan ini juga boleh berlaku apabila usaha 
untuk mengetahui sesuatu menemukan dua atau lebih pendapat 
yang berbeza, yang tidak boleh diselaraskan secara mutlak, 
sedangkan semua pilihan pendapat tersebut berdiri atas hujah 
yang boleh diterima kedua-duanya. Dalam keadaan ini, apabila 
hati lebih berat untuk menerima satu pilihan pendapat, tanpa 
menafikan atau menolak terus pendapat lain, maka pegangan 
pengetahuan yang sedemikian berada pada tahap zan. 


21 Al-Jurjani, al-Tci‘nfdt , 147, entri al-zann. 

22 Isma‘il bin Abdul Qadir al-Fathani, Syarah Bakurah al-Amani (Batu Caves: 
Al-Hidayah, 2013), 25, nota 54, “... sama ada jangkaan itu nafi atau isbat...” 

Pengetahuan secara zan mempunyai kedudukan dan fungsi 
dalam Islam. Hal ini disebabkan kebanyakan pengetahuan 
mengenai hukum-hakam agama berada pada tahap ini. 
Contohnya, pengetahuan mengenai hukum batal wuduk apabila 
bersentuhan bagi bukan mahram berlainan jantina yang menjadi 
pegangan mazhab Shafi‘I. Hukum batal tersebut diketahui 
secara zan kerana melibatkan tafsiran oleh Abu ‘Abd Allah 
Muhammad bin Idrls al-Shafi‘I terhadap dalil-dalil yang ada; 
yang ditafsirkan secara berbeza pula oleh tokoh mujtahid lain, 
malah tafsiran dan penghujahan mereka diterima oleh 
sebahagian besar ulama dan ummah Muslimin, lalu 
menghasilkan pendapat dan hukum lain yang menjadi pegangan 
mazhab lain pula. Dalam masa yang sama, pengetahuan dan 
pegangan seperti dalam mazhab Shafi‘I tidak pula menuntut 
penafian dan penolakan pendapat mazhab lain. Hal ini 
disebabkan kesedaran ummah bahawa perkara ini adalah 
pengetahuan secara zan, yang tidak melibatkan penolakan 
pendapat lain. 

Walau bagaimanapun, jika ada orang yang menganggap 
pengetahuannya mengenai hukum terbatal wuduk tersebut 
adalah berada pada tahap yakin yang muktamad dan putus atau 
qat‘T, secara langsung, orang tersebut pada dasarnya telah 
menolak sebarang pendapat lain. Berikutan itu juga, orang 
tersebut pada dasarnya sedang menganggap pegangan kepada 
hukum tidak terbatal wuduk yang menjadi tafsiran mazhab lain 
sebagai sesuatu yang terkeluar daripada ajaran Islam. Dengan 
kata lain, orang itu pada dasarnya meletakkan label bidaah ke 
atas tafsiran mazhab lain. 

Ini adalah akibat langsung pengabaian terhadap kefahaman 
yang benar mengenai konsep yakin dan zan, yang menjadi 
perbincangan dalam falsafah ilmu menurut Islam. Di sini, dapat 
dilihat faedah praktikal bagi falsafah ilmu Islam dalam 
mengelak berlakunya sikap taasub dan ekstrem sehingga 
meletakkan label bidaah, malah mungkin kufur, ke atas orang 
atau golongan Muslim lain, sedangkan persoalan yang 
diperdebatkan merupakan perkara zan yang boleh diijtihadkan 
secara berbeza. Sebaliknya, aplikasi falsafah ilmu Islam dalam 
hal ini boleh membawa kepada sikap beradab dalam perbezaan 

pendapat dan seterusnya keharmonian ummah dalam konteks 
yang lebih luas. 

b. Syak, iaitu pengetahuan yang “ tciraddud antara dua pekerjaan 
bersamaan keduanya [antara jazam dan tidak], tiada lebih salah 
suatu daripada taulannya , 23 seperti menurut Dawud al-FatanT. 
Syak juga ialah “mendapatkan tiap-tiap daripada dua ternafi itu 
atas bersamaan ,” 24 atau “mendapat tiap-tiap daripada dua taraf 
itu atas bersamaan ,” 25 seperti menurut Zayn al-‘AbidIn al- 
FatanT. Secara perbandingan, syak juga didefinisikan sebagai 
berbolak-balik di antara dua pandangan yang bertentangan tanpa 
ada tarjih ke atas mana-mana satu pendapat atau pandangan . 26 
Dengan kata lain, syak berlaku apabila hati seseorang sentiasa 
berbolak-balik dalam membenarkan atau menolak gambaran 
mengenai sesuatu yang sampai kepadanya. 

c. Waham, iaitu pengetahuan yang “berat sebelah tiada [jazam], 
ringan sebelah adanya [jazam ],” 27 seperti menurut Dawud al- 
FatanT. Waham juga ialah pengetahuan yang “ringan hatinya 
pada mengetahui dan berat hatinya pada tiada mengetahui .” 28 
seperti menurut Zayn al-‘Abidm al-FatanT. Secara berturutan 
daripada kefahaman terhadap konsep zan dan syak di atas, 
waham juga boleh dikatakan sebagai keraguan yang ada dalam 
hati kerana tiadanya keyakinan sama ada untuk menerima atau 
menolak sesuatu pengetahuan atau pandangan. Keadaan ini 
adalah turutan daripada menurunnya tahap keyakinan daripada 
zan kepada syak menuju ke arah kejahilan. Boleh juga difahami 
bahawa waham timbul secara bertentangan bagi keadaan zan. 

d. Jahil, iaitu “tiada mengetahui sekali-kali ,” 29 yang diistilahkan 
secara lebih khusus sebagai jahil basit, seperti menurut huraian 
Zayn al-‘Abidm al-FatanT. Satu lagi tahap jahil yang diistilahkan 
sebagai jahil murakab didefinisikan oleh beliau sebagai 


23 Daud al-Fathani, al-Durni al-Thamin, 30. 

24 Zainul Abidin al-Fathani, Acjidatun Najin, 14. 

23 Zainul Abidin al-Fathani, Acjidatun Najin, 33. 

Al-Jurjani, al-Ta ‘nfdt, 132, entri al-shakk. 

' 7 Daud al-Fathani, al-Durru al-Thamin, 30. 

28 Zainul Abidin al-Fathani, Acjidatun Najin, 14 dan 33. 

29 Zainul Abidin al-Fathani, Acjidatun Najin, 13. 

“mendapat atas bersalahan sifatnya pada waqi ‘ dan dinamakan 
dia dengan demikian itu kerana bersusunannya daripada dua 
jahil; pertama, jahil empunyanya dengan barang yang pada 
waqi kedua, jahilnya dengan bahawasanya dirinya jahil kerana 
sangkanya bahawasanya ia yang mengetahui .” 30 Dawud al- 
Fatanl pula mendefmisikannya sebagai “jazam yang tiada 
muafakat bagi hak .” 31 Secara perbandingan, jahil juga 
didefinisikan sebagai mempercayai sesuatu secara bertentangan 
dengan hakikat kebenarannya . 32 Dalam struktur kefahaman ini, 
jahil bukan sekadar tidak tahu, dengan maksud jahil ialah tiada 
langsung pengetahuan terhadap sesuatu, sebaliknya ia merujuk 
kepada sesuatu yang ada dalam fikiran ( annahu shay ’ ji al- 
dhihn ). 33 Secara umumnya, jahil boleh disandarkan kepada dua 
keadaan; pertamanya, sifat tidak tahu langsung mengenai 
sesuatu; dan keduanya, sangkaan yang bertentangan dengan 
kebenaran. 

ii. Tepati hakikat, tanpanya sesuatu pengetahuan itu menjadi 
andaian persepsi sahaja. Apa yang dimaksudkan dengan menepati 
hakikat ( corresponds to the reality-truth ) ialah gambaran 
mengenai sesuatu yang sampai kepada seseorang menepati hakikat 
sesuatu yang digambarkan itu. Hal ini disebabkan boleh sahaja 
berlaku keadaan gambaran tadi tidak menepati perihal sebenar 
objek yang digambarkan itu. Di sini, perlu juga difahami bahawa 
apa yang dimaksudkan dengan “gambaran” adalah tasawur 
konseptual mengenai sesuatu, bukan gambaran fizikal. 

Lanjutan daripada itu, boleh dihuraikan seterusnya bahawa 
proses mengetahui melibat ketibaan “gambaran”, bukan “hakikat” 
ke dalam diri orang yang mengetahui . 34 Dengan kata lain, apabila 
seseorang mengetahui sesuatu, gambaran mengenai sesuatu itu 
yang masuk ke dalam hatinya, bukan benda itu sendiri. Jika tidak, 
mungkin timbul sangkaan bahawa pengetahuan seseorang 
mengenai Allah melibatkan “kemasukan” atau “ketibaan” Allah ke 


30 Zainul Abidin al-Fathani, Aqidatun Najin , 13. 

31 Daud al-Fathani, al-Durru al-Thamin, 30. 

32 Al-Jurjani, al-Ta 'rijat, 184, entri al-jahl. 

33 Al-Jurjani, al-Ta ‘nfat, 184, entri al-jahl. 

34 Wan Mohd Nor, Masyarakat Islam Hadhari, 52, “... ilmu ialah kesatuan antara 
orang yang mengetahui dengan makna, bukan antara orang yang mengetahui 
dengan sesuatu benda atau perkara yang diketahui.” 

dalam diri orang tersebut. Sebaliknya, seseorang yang mengenali 
Allah mempunyai “gambaran” atau tasawur konseptual mengenai 
Allah dalam hatinya. 

Huraian di atas juga memberi pengajaran bahawa “hakikat” 
dan “gambaran” adalah dua perkara yang berbeza . 35 Hakikat 
adalah perkara yang wujud pada dirinya di luar daripada gambaran 
akal dan hati manusia serta bebas dan tidak terikat kepada 
pengetahuan manusia mengenainya. Manakala gambaran ilmiah 
manusia mengenai hakikat tadi, dalam konteks ini, sudah tentu 
bergantung kepada kerja akal dan hati manusia dalam 
mengetahuinya. Dengan itu, dapat difahami keperluan memastikan 
gambaran tersebut bertepatan perihalnya dengan hakikat yang 
merupakan perkara hakiki yang ingin diketahui. Sebaliknya, 
gambaran tersebut boleh jadi tidak bertepatan dengan hakikat 
perkara yang ingin diketahui. 

-91 

Hakikat 

Ketepatan dengan hakikat adalah elemen kedua yang mesti 
ada dalam membina gambaran ilmiah seseorang mengenai sesuatu. 
Dengan kata lain, kepercayaan secara yakin sahaja tidak memadai 
untuk menjadikan gambaran seseorang mengenai sesuatu sebagai 
ilmu. Hal ini disebabkan ada sahaja kepercayaan terhadap sesuatu 
yang tidak pun menepati hakikat sesuatu itu. Contohnya, 
gambaran mengenai Allah dalam kalangan sebahagian kecil 
Muslim yang mengandaikan Allah mempunyai wajah dan tangan 
seperti manusia. Walaupun ia mungkin dipercayai secara penuh 
keyakinan, apabila ia tidak menepati hakikat sifat Allah yang tidak 
menyerupai sesuatu apa pun, maka ia bukan suatu ilmu yang benar 
mengenai Allah. 

iii. Hujah, tanpanya sesuatu pengetahuan itu menjadi taklid. 
Elemen hujah atau dalil merupakan penekanan yang diberikan 



35 Wan Mohd Nor, Masyarakat Islam Hadhari, 49, “... objek ilmu ialah sesuatu 
yang terpisah dan berdiri sendiri daripada ilmu itu sendiri.” 

oleh Dawud al-FatanI dan Zayn al-‘AbidIn al-FatanT dalam definisi 
mereka mengenai ilmu. Malah, dalam definisi kedua yang 
diberikan oleh Zayn al-‘AbidIn al-FatanT di atas, beliau tidak 
menyentuh soal dalil, apabila sekadar menyatakan bahawa ilmu 
adalah “mendapat akan sesuatu berbetulan dengan hakikatnya .” 36 
Demikian juga, pelbagai definisi lain yang direkodkan oleh al- 
Jurjanl, juga tidak menekankan aspek hujah. 

Dengan itu, dapat diulas bahawa kewujudan hujah dalam 
kepercayaan secara yakin mengenai sesuatu yang bertepatan 
dengan hakikatnya, tidak semestinya menjadi unsur yang mesti 
ada dalam gambaran ilmiah terhadap sesuatu itu. Begitu pun, 
sudah tentu gambaran dan kepercayaan yang mempunyai hujah 
dan dalil mengukuhkan dan menyempurnakan lagi pengetahuan. 
Demikian juga, hujah sudah tentu dapat memastikan gambaran 
dan kepercayaan tadi bertepatan dengan hakikat sebenarnya. 

Demikian tiga unsur yang dapat dirumuskan daripada 
pelbagai definisi ilmu yang diberikan oleh para ulama. Di sini, 
perlu disedari bahawa perbincangan mengenai tiga perkara di atas 
hanya mengambil sedikit sahaja daripada kefahaman terhadap 
konsep ilmu yang lebih menyeluruh dalam Islam. Selain ciri 
yakin, tepat dan hujah, definisi ilmu yang ada dalam tradisi Islam 
boleh juga dilihat sebagai suatu kognisi, proses, hubungan antara 
yang mengetahui dan yang diketahui, sifat orang yang mengetahui, 
ilham dan sebagainya . 37 Mengambil kira semua aspek ini 
membolehkan pencapaian kefahaman yang lebih sempurna dan 
pelaksanaan aplikasi ilmu menurut Islam yang lebih lengkap. 

Ketiga-tiga perkara di atas, iaitu yakin, tepat dan hujah, boleh 
dianggap sebagai tungku yang membolehkan sesuatu berdiri dan 
dikenali sebagai ilmu. Kekurangan salah satu daripada tungku ini 
tidak membolehkan sesuatu pengetahuan berdiri sebagai ilmu 
yang hakiki. Sebaliknya, apa yang dianggap sebagai pengetahuan 
itu sebenarnya hanyalah sangkaan atau andaian atau taklid semata- 
mata. Rumusan ini perlu disedari dengan baik dalam usaha 
mengaplikasikan kefahaman falsafah dalam konteks kehidupan 
realiti. Jika tidak praktis yang baik tidak dapat dicapai tanpa 
kefahaman teoretikal yang sempurna. 


36 Zainul Abidin al-Fathani, Acjidatun Najin, 13. 

37 Lihat Rosenthal, Knowledge Triumphant, 52-69; Rosenthal, Keagungan Ilmu, 
56-68; dan Osman, “Beberapa Aspek Falsafah Ilmu,” 10-14. 

Kesejahteraan Manusia daripada Aplikasi Falsafah Ilmu 
Islam 

Perbincangan mengenai falsafah dan yang berbentuk kefalsafahan, 
sering dianggap hanya bersifat teoretikal semata-mata tanpa 
manfaat praktikal bagi tujuan kesejahteraan manusia. Falsafah 
diandaikan sebagai perdebatan melibatkan konsep-konsep abstrak 
yang terawang-awang di langit biru serta jauh daripada kesibukan 
harian dalam hidup ini. Lebih buruk lagi, wacana falsafah juga 
disangka hanya membawa kecelaruan pemikiran dalam 
membincangkan persoalan-persoalan yang memang sejak asalnya 
sudah membingungkan dan memeningkan akliah manusia. Semua 
ini dikatakan benar bagi seluruh bidang falsafah termasuk falsafah 
ilmu. 

Bertentangan dengan persepsi negatif ini, disiplin falsafah 
mempunyai kepentingan asasi dan mendasar kepada manusia dan 
kehidupan serta kematiannya. Malah, kesejahteraan Muslim 
sebagai penganut agama Islam berdiri atas kefahaman hakikat 
ilmu yang benar, khususnya dalam menyemai dan membina teras 
akidah yang menunjang ke dalam hati sanubari. Ini terbukti secara 
ringkas daripada fakta bahawa ulama sendiri memulakan 
pembentangan akidah Islam dengan didahulukan penerangan 
mengenai falsafah ilmu, seperti yang telah dinukilkan secara 
panjang lebar di atas. Ini menunjukkan bahawa kefahaman 
terhadap falsafah ilmu menurut Islam membawa kesejahteraan 
kepada manusia. 

Dalam ajaran Islam, perbincangan mengenai kesejahteraan 
manusia meliputi aspek kesejahteraan dunia dan Akhirat. Tanpa 
perhatian kepada kedua-dua aspek ini, kehidupan yang 
berlangsung tidak memberi makna kesejahteraan yang hakiki 
kepada manusia. Dalam pada itu, perimbangan bagi kedua-dua 
aspek dunia dan Akhirat tidak perlu dilakukan dengan cara 
menisbahkan perhatian antara pilihan dunia dan Akhirat. 
Maksudnya, dalam ajaran Islam, perhatian yang diberikan kepada 
persoalan keduniaan tidak semestinya bererti ia tiada kaitan 
dengan Akhirat, atau sebaliknya perhatian terhadap persoalan 
Akhirat tidak semestinya bererti ia tidak berguna kepada 
keduniaan. Bertentangan dengan sudut pandangan ini, Islam 
mengajar bahawa dunia adalah jambatan atau ladang bagi Akhirat. 
Dengan kata lain, apa sahaja yang dipercayai dan dilakukan dalam 

kehidupan di dunia ini, jika ia mempunyai pandangan jangka 
panjang untuk faedah di Akhirat, maka aspek keduniaan itu turut 
sama membawa kesejahteraan di Akhirat. 

Kesejahteraan Keduniaan daripada Aplikasi Falsafah Umu 
Islam 

Berlatarbelakangkan keinsafan ini, elok dibentangkan dahulu 
kepentingan falsafah ilmu kepada kesejahteraan keduniaan bagi 
manusia. Hal ini disebabkan gambaran mengenai kesejahteraan 
dunia lebih mudah ditanggapi oleh manusia. Gambaran ini 
seterusnya menonjolkan bahawa falsafah ilmu memang 
mempunyai sudut aplikasinya yang praktikal kepada manusia, 
bukan sekadar suatu wacana teoretikal dan konseptual yang 
abstrak dan terawang-awang semata-mata. 

Jika diambil contoh pemilikan harta seperti tanah, rumah dan 
kereta misalannya, falsafah ilmu mempunyai fungsi praktikal demi 
kesejahteraan manusia apabila diaplikasikan dengan baik. 
Bayangkan dalam hal pemilikan tanah, soalan-soalan berikut 
berfaedah secara praktikal untuk kesejahteraan pemiliknya. 
Pertama, adakah si pemilik tahu dengan yakin bahawa tanah itu 
miliknya atau milik siapa? Kedua, adakah keyakinan si pemilik 
bahawa tanah itu miliknya bertepatan dengan fakta seperti yang 
termaktub dalam pangkalan data pejabat tanah atau dalam rekod 
geran tanah? Ketiga, adakah pengetahuan si pemilik mengenai 
milikannya terhadap tanah tersebut mempunyai bukti seperti geran 
tanah atau seumpamanya? 

Soalan-soalan yang muncul di atas adalah relevan kepada si 
pemilik tanah demi kesejahteraan pemilikan tersebut. Demikian 
juga halnya, setiap soalan itu boleh ditanyakan kepada pemilik 
rumah atau kereta atau sebarang harta lain. Jawapan yang 
konklusif bagi setiap soalan tersebut akan membawa ketenangan 
bagi pemilik harta berkenaan, seterusnya menjadikan diri, harta 
dan pemilikan tersebut suatu kesejahteraan dalam hidup. 
Sebaliknya, jika pengetahuan si pemilik mengenai milikannya 
tidak diasaskan kepada kesedaran terhadap falsafah ilmu, boleh 
jadi si pemilik hanya menyangka di memiliki sesuatu harta atas 
kepercayaan membuta-tuli terhadap orang lain, sedangkan 
hakikatnya harta tersebut bukan miliknya. 


132 



Jumal Usuluddin 33 (Januari - Jun 2011) 


Mengambil asas hakikat ilmu yang pertama iaitu keyakinan, 
apabila diaplikasikan dalam konteks pemilikan harta, maka si 
pemilik mesti berasa yakin bahawa harta yang berada di tangannya 
adalah memang miliknya. Dalam hal ini, tidak dapat dinafikan ada 
orang yang memiliki harta tetapi tidak yakin bahawa harta tersebut 
adalah miliknya. Perkara sebegini boleh sahaja berlaku. 
Contohnya, ada orang yang tidak pasti sempadan tanah yang 
dibelinya, maka bahagian tersebut dibiarkan begitu sahaja tanpa 
diambil sebarang manfaat daripadanya. Sebaliknya, ada pula yang 
mengusahakan bidang tanah yang tidak diyakini menjadi miliknya, 
akhirnya mengakibatkan pertelagahan dengan pemilik tanah 
tersebut yang sebenar. Lebih buruk lagi, dalam konteks syariah 
Islam, rezeki yang diperolehinya hasil mengusahakan tanah yang 
bukan diyakini miliknya, sekurang-kurangnya menjadikan rezeki 
tersebut berstatus syubhah, kalaupun tidak haram sepenuhnya. 
Contoh mudah ini menunjukkan bahawa kefahaman mengenai 
hakikat falsafah ilmu yang pertama, iaitu keyakinan boleh 
memberi kesan bagi kesejahteraan manusia, hatta dalam soal 
pemilikan harta dunia. 

Seterusnya, mengambil asas hakikat ilmu yang kedua iaitu 
bertepatan dengan hakikat kebenaran, apabila diaplikasikan dalam 
konteks pemilikan harta, maka si pemilik mesti mengetahui 
bahawa milikannya terhadap sesuatu harta adalah bertepatan 
dengan faktanya. Dalam hal ini, banyak sekali berlaku kejadian 
orang yang meyakini bahawa dia memiliki sesuatu harta, tetapi 
sebenarnya dia bukan pemilik yang sah kepada harta berkenaan. 
Contohnya, ada orang yang meyakini bahawa tanah atau rumah 
atau kereta yang didudukinya atau digunakannya selama ini adalah 
hak miliknya. Namun, apabila disemak secara telus, harta tersebut 
bukan milikannya yang sah. Tanah atau rumah yang didudukinya 
selama ini adalah milik orang lain seperti yang direkodkan dalam 
pangkalan data pejabat tanah atau rekod perjanjian tertentu. 
Demikian juga, kereta yang digunakan selama ini sebenarnya 
adalah hak milik bank tertentu yang telah menjual kereta tersebut 
kepada pemilik baru yang sah. Selain itu, ada juga kes pemilik 
harta yang yakin dengan milikannya berdasarkan suatu geran 
milikan yang ada padanya, tetapi faktanya geran tersebut adalah 
palsu dan tidak bertepatan dengan hakikat sebenarnya. Contoh 
mudah ini menunjukkan bahawa kefahaman mengenai hakikat 

falsafah ilmu yang kedua, iaitu bertepatan dengan realiti boleh 
memberi kesan bagi kesejahteraan manusia, hatta dalam soal 
pemilikan harta dunia. 

Tambahan kepada dua asas di atas, mengambil asas hakikat 
ilmu yang ketiga iaitu mempunyai hujah, apabila diaplikasikan 
dalam konteks pemilikan harta, maka si pemilik mesti mampu 
menunjukkan bukti bahawa harta yang dimilikinya memang 
miliknya secara sah. Dalam hal ini, banyak sekali orang yang 
yakin memiliki harta tertentu, malah milikan itu adalah benar sah, 
tetapi malangnya tidak mempunyai bukti seperti geran, rekod jual- 
beli, atau salinan daripada pangkalan data untuk membuktikan 
pemilikan tersebut. Contohnya, banyak sekali orang yang 
memiliki sesuatu harta tetapi tidak menyimpan sebarang rekod 
sebagai bukti bahawa harta tersebut adalah miliknya. Dalam 
keadaan ini, berkemungkinan sekali harta tersebut boleh dituntut 
oleh orang lain, atau digantung pemilikannya sehingga si pemilik 
tadi dapat menunjukkan bukti pemilikannya. Ini mengakibatkan 
kesukaran dalam kehidupan seharian, malah membantutkan usaha 
atau amalan mengambil manfaat daripada harta tadi. Sudah tentu 
kejadian sebegini menghilangkan kesejahteraan dalam pemilikan 
harta oleh si pemilik. Contoh mudah ini menunjukkan bahawa 
kefahaman mengenai hakikat falsafah ilmu yang ketiga, iaitu 
mempunyai bukti boleh memberi kesan bagi kesejahteraan 
manusia, hatta dalam soal pemilikan harta dunia. 

Perbincangan secara mendalam dan terperinci, dengan contoh 
yang jelas di atas, menunjukkan bahawa falsafah ilmu berguna 
secara praktikal bagi kesejahteraan manusia, walaupun dalam 
konteks keduniaan semata-mata. Ini semua menonjolkan 
kepentingan menyedari falsafah ilmu menurut Islam, biarpun 
dalam perkara yang berkait dengan soal harta benda. 
Pembentangan di atas juga menafikan dakwaan bahawa falsafah 
dan falsafah ilmu bersifat teoretikal dan konseptual semata-mata 
tanpa sebarang kegunaan praktikal atau uti 1 itarian. Cumanya, 
falsafah ilmu menurut Islam tidak pernah mengehadkan manfaat 
apa-apa sahaja bidang ilmu, termasuk ilmu falsafah, kepada faedah 
kebendaan semata-mata. 

Kesejahteraan Keakhiratan daripada Aplikasi Falsafah Ilmu 
Islam 

Selain tamsilan yang bersifat hubungan antara manusia dengan 
harta benda, kepentingan falsafah ilmu untuk kesejahteraan 
manusia juga dalam dilihat dalam konteks hubungan sesama 
manusia. Dalam konteks ini, boleh ditonjolkan suatu tamsilan 
apabila seseorang mendengar cerita mengenai seseorang yang lain. 
Maka, persoalan yang sama seperti yang ditanyakan di atas patut 
ditimbulkan kembali. Ketiga-tiga asas falsafah ilmu iaitu 
keyakinan, ketepatan dan berbukti mesti diaplikasikan kepada 
cerita mengenai orang tadi. 

Dengan itu, mesti ditanyakan, pertamanya, adakah cerita 
tersebut boleh diyakini? Keduanya, adakah cerita itu bertepatan 
dengan fakta kejadian? Ketiganya, adakah wujud sebarang bukti 
bagi cerita tersebut? Ketiga-tiga soalan ini adalah relevan untuk 
memastikan kesejahteraan hubungan sesama manusia. Jika tidak 
cerita yang disampaikan daripada mulut ke mulut tersebut, hanya 
bersifat sangkaan fitnah, persepsi batil dan tohmahan membuta- 
tuli semata-mata. Cerita mengenai seseorang yang demikian 
sifatnya, hanya bakal menimbulkan porak-peranda dalam 
masyarakat, bukan kesejahteraan umum. 

Berdasarkan ajaran Islam, perkara yang sedemikian bukan 
ilmu dan bukan pengetahuan. Lebih buruk lagi, ia bukan sahaja 
mengakibatkan kerosakan dalam kehidupan di dunia ini sahaja, 
malah ia boleh mengakibatkan balasan buruk daripada Allah di 
Akhirat kelak. Demikian buruknya kesan akibat pengabaian 
terhadap asas hakikat falsafah ilmu di kalangan manusia. 
Pengabaian terhadap kefahaman yang benar dan aplikasinya yang 
baik dalam kehidupan ini boleh mengakibatkan kerosakan di dunia 
dan azab seksa di Akhirat kelak. 

Setakat ini, dapat diinsafi bahawa falsafah ilmu penting untuk 
diaplikasikan dalam kehidupan demi kesejahteraan manusia. 
Sekali lagi, keinsafan ini menafikan dakwaan bahawa falsafah 
hanya bersifat teoretikal dan konseptual semata-mata tanpa 
sebarang manfaat praktikal. Oleh itu, dapat dirumuskan bahawa 
masalah mengenai falsafah ilmu bukan pada diri falsafah ilmu itu 
sendiri, tetapi pada keupayaan manusia memahami falsafah ilmu 
dan pada kemahuan manusia mengaplikasikan falsafah ilmu dalam 
konteks kehidupannya yang bersesuaian. Jika salah faham ini 


135 



Jumal Usuluddin 33 (Januari - Jun 2011) 


dapat diatasi, maka manusia mampu menuai kesejahteraan yang 
berkekalan daripada disiplin falsafah ilmu. 

Lebih utama daripada konteks hubungan manusia dengan 
makhluk, kefahaman falsafah ilmu adalah penting dalam 
kesejahteraan hubungan antara manusia dengan Tuhan. 
Kepentingan falsafah ilmu dalam konteks penghayatan akidah 
ketuhanan ini dapat diperhatikan secara tersurat daripada kutipan 
yang telah dibuat daripada tulisan Dawud al-FatanI dan Zayn al- 
‘Abidln al-FatanI di atas. Telah dinyatakan dengan terang dan jelas 
bahawa akidah ketuhanan yang tidak berdasarkan sifat ilmu yang 
benar, hanya menjadi zan atau syak wasangka sahaja. 
Kepercayaan tanpa ilmu juga boleh menjadi taklid semata-mata. 
Malah, lebih buruk lagi, ia boleh mengakibatkan seseorang 
terjerumus ke lernbah kekufuran. Sekiranya sernua ini berlaku, ia 
bukan suatu bentuk kesejahteraan hakiki bagi manusia. Semua ini 
adalah akibat daripada pengabaian terhadap falsafah ilmu. 

Sebagai tambahan, elok ditimbulkan di sini beberapa soalan 
yang bersumberkan kesedaran terhadap falsafah ilmu menurut 
Islam. Soalan-soalan ini berfaedah bagi menyedarkan lagi orang 
awam mengenai falsafah ilmu. Antara yang utama, boleh 
ditanyakan: Adakah kita yakin bahawa ibu kita itu benar-benar ibu 
kita? Adakah keyakinan kita itu bertepatan dengan hakikatnya, di 
mana orang yang kita andaikan sebagai ibu kandung itu bukan ibu 
angkat, ibu susuan atau ibu tiri kita? Adakah kita mempunyai 
sebarang bukti bahawa ibu kita itu memang ibu kita, di mana kita 
sudah tentukan kesahihan dokumen kelahiran seperti sijil lahir kita 
adalah asli dan bukan palsu? Adakah ilmu kita mengenai ibu kita 
itu benar-benar ilmu, di mana kita boleh menegaskan bahawa 
mustahil berlakunya suatu hari di mana ibu kita memberitahu kita 
bahawa dia hanyalah ibu angkat atau ibu susuan atau ibu tiri, 
manakala ibu kandung yang melahirkan kita telah meninggal atau 
mengabaikan kita, dan sijil kelahiran kita hanyalah dokumen palsu 
sahaja? Adakah ilmu kita mengenai hubungan kita dengan ibu 
yang kita anggap ibu kandung kita itu suatu keyakinan, bertepatan 
dengan realitinya dan mempunyai bukti yang tidak boleh dinafikan 
lagi? Soalan-soalan ini adalah menarik untuk disedari dan diinsafi 
kepentingan aplikasi falsafah ilmu demi ketenangan hati sanuhari 
dan kesejahteraan manusia. 

Penutup 

Makalah ini membentangkan secara mendalam dan terperinci 
berserta contoh yang relevan mengenai falsafah ilmu dan 
kepentingan mengaplikasikannya dalam kehidupan demi 
kesejahteraan manusia. Ruang lingkup falsafah ilmu yang 
dibincangkan dalam makalah ini hanyalah aspek takrif ilmu 
sahaja, yang dinukilkan daripada tulisan Dawud al-FatanT dan 
Zayn al-‘AbidIn al-FatanT. Pembentangan dua tokoh ulama ini 
mengenai takrif ilmu dapat dirumuskan kepada tiga asas utama 
iaitu keyakinan, ketepatan dan berbukti. 

Aspek definisi ini bukan perkara remeh yang boleh diabaikan 
begitu sahaja. Sebaliknya, perbincangan yang dilakukan 
menunjukkan bahawa definisi ilmu mesti dihayati oleh semua 
manusia, khusus umat Muslimin, agar kesejahteraan dunia dan 
Akhirat dapat kecapi. Dalam pada itu, pembentangan yang 
dilakukan menonjolkan sifat praktikal dan kegunaan falsafah ilmu 
apabila diaplikasikan dalam konteks yang sesuai. Oleh itu, dapat 
disimpulkan akhirnya bahawa falsafah ilmu perlu diaplikasikan 
dalam kehidupan ini demi kesejahteraan manusia. 

